ჯანყი გურიაში
ჯანყი გურიაში — ეგნატე ნინოშვილის ისტორიული რომანი. რომანზე მუშაობა საფრანგეთმოვლილმა მწერალმა 1888 წლის ბოლოს დაიწყო, მშობლიურ სახლში დაბრუნებულმა და უმუშევარმა. ისტორიული რომანი „ჯანყი გურიაში“, ავტორისავე გადმოცემის მიხედვით, 1889 წლის მაისის ბოლომდე იწერებოდა და მასში ასახულია გურიის 1841 წლის აჯანყება ბატონყმობის წინააღმდეგ. ამ რომანით დაიწყო ყველაზე ნაყოფიერი პერიოდი ცხოვრებააუწყობელი მწერლის შემოქმედებაში. ნაწარმოები მწერლის თვალით დანახული წარსულია, სადაც ორიგინალურად წარმოდგენილი ისტორიული რეალიები, ლიტერატურულ პერსონაჟებად გარდაქმნილი რეალური პიროვნებები, მათი საოცარი თავგადასავლები და მიმზიდველი სიუჟეტებია, რაც გულგრილს არავის ტოვებს. 1841 წლის გურიის აჯანყებაში გლეხებთან ერთად მთავრობით უკმაყოფილო თავადაზნაურობაც მონაწილეობს - ამბოხით სარგებლობს, რომ თავიდან მოიშოროს ხელისუფლება, რომელიც ფეოდალურ პრივილეგიებს ზღუდავს. აჯანყებულებს აჭარის მთავარი ჰასან-ბეგიც უჭერს მხარს. მეფის ჯარის მხარეს მებრძოლი აზნაურები გლეხთა შემოტევის მოსაგერიებლად დახმარებას სამეგრელოს მთავარს, დადიანს სთხოვენ, მაგრამ დადიანის ჯარი აჯანყებულებს ემხრობა. მეფისნაცვალი აჯანყებულთა მოკავშირე ჰასან-ბეგს მოისყიდის და აჯანყებას ჩაახშობს.